政仲留飲醉書長句
作者：劉學箕
朝代：宋

paragraphs: 春歸無計堪留連，川原暗綠屯雲烟。
涓涓澗谷聲潺潺，夜來急雨春風顛。
天公知我愛山癖，晨光薄林曉日出。
浮陰掃盡山屹立，疊嶂層巒凝黛濕。
此時來訪故人居，羶葷爲我開兵厨。
真珠滴槽不用沽，沉酣相忘於江湖。
我不如阮公籍，相逢一醉六十日。
君莫傚陶淵明，欲令明朝重抱琴。
且須相從痛飲師，尊前落魄同襟期。
何如沉沉深夜剪韭共春酌，細誦工部生前相遇銜杯詩。